ANTHONY WILLIAM

RECEPTEK
AZ EGÉSZSÉGES
AGYMŰKÖDÉSÉRT

TISZTÍTÓKÚRÁK ÉS RECEPTEK AZ IDEGRENDSZER, AZ AGY ÉS AZ IMMUNRENDSZER EGÉSZSÉGÉÉRT

A fordítás az alábbi kiadás alapján készült:

Anthony William / BRAIN SAVER PROTOCOLS CLEANSES & RECIPES

Hay House Inc., USA, 2022

A Hay House-rádió a www.hayhouseradio.com
internetes oldalon érhető el.

Fordította

Szilágyi Eszter

Szerkesztette

Barsi Nikoletta

Szaklektor

Dr. Csomai Zita

Copyright © Anthony William, 2022

Hungarian translation © Szilágyi Eszter, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Original cover design: Vibodha Clark

Original interior design: Nick C. Welch

Interior illustrations: Vibodha Clark

Photo of Anthony William: Jeff Skeirik

A könyv részleteket tartalmaz Anthony William Egészséges agyműködés című előző művéből.

A 29-30. fejezet Hegedűs Péter fordítása, a 42-45. fejezeteket pedig Réti Blanka fordította.

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9786156455611

MOBI ISBN 9786156455628

TARTALOMJEGYZÉK

Előszó

A szerző személyes megjegyzése:
Hogyan lett két könyv az Egészséges agyműködésből?

Hogyan működik ez a könyv?

ELSŐ RÉSZ: Étrend-kiegészítők bibliája

1. fejezet: Gyógyulásod folyamata

2. fejezet: Az étrend-kiegészítők aranyszabályai

3. fejezet: Gyógyító Médium Sokkterápiák

4. fejezet: Gyógyító Médium Protokollok

MÁSODIK RÉSZ: Agykárosító anyagok

5. fejezet: Agykárosító élelmiszerek

6. fejezet: Agykárosító étrend-kiegészítők

7. fejezet: Az agykárosító élelmiszerekben és étrend-kiegészítőkben található vegyületek

HARMADIK RÉSZ: Agyvédő Shotterápia

8. fejezet: Gyógyító Médium Agyvédő Shotterápia

9. fejezet: Gyógyító Médium Agyvédő Shotterápia Tisztítókúrák

NEGYEDIK RÉSZ: Nehézfém-méregtelenítés

10. fejezet: Gyógyító Médium nehézfém-méregtelenítés

11. fejezet: Gyógyító Médium Nehézfém-méregtelenítő Tisztítókúrák

ÖTÖDIK RÉSZ: Agymentő receptek

12. fejezet: Gyógyító Médium agymentő receptek

HATODIK RÉSZ: Az agy és a lélek rehabilitációja

13. fejezet: Az agyat gyógyító meditációk és technikák

14. fejezet: Lelked hangja

A Gyógyító Médium eredete

A szerzőről

Anthony William méltatása

ELŐSZÓ

Anthony olyan, mintha a testvérem lenne, de egyszerre guru, védőangyal és tehetséges gyógyító is. Jó ember és remek barát. Szeretem Anthonyt. Kölcsönösen támogatjuk egymást, és mindig számíthatok rá. Ha figyelmesen olvasol, látni fogod, hogy nem csak a levegőbe beszélek, amikor az Együttérzés Szellemét méltatom. Az Anthony iránti megbecsülésem korábbi tapasztalataimból ered, hiszen számtalan guruval és gyógyítóval találkoztam már, akik közt voltak hitelesek, és voltak sarlatánok. A mi generációnknak megadatott, hogy egy igazi látó (és értő hallgató) él köztünk: a Gyógyító Médium.

Miután 1990-ben megszereztem az orvosi diplomám Uruguayban, New Yorkba költöztem, hogy belgyógyászatot tanuljak, majd a szív- és érrendszeri betegségekre specializálódjak. Teljesen felkészületlenül ért az ezzel járó gyökeres életmódváltás. Négy évvel a szakorvosi tanulmányaim megkezdése után túlsúlyos lettem, irritábilis bél szindrómával küzdöttem, és súlyos allergiák gyötörtek. A legnagyobb nehézséget az okozta, hogy mély depresszióba süllyedtem. Képtelen voltam a napi feladataim ellátására.

Egy gasztroenterológusnál, egy allergológusnál és egy pszichiáternél tett látogatás után hét vényre kapható gyógyszerrel és három diagnózissal lettem gazdagabb. Csak néztem a recepteket, és valami belül azt üvöltötte: kell lennie más megoldásnak. Úgyhogy nekiálltam megkeresni. Több indiai kolostorban is jártam, ahol találkoztam napjaink legnagyobb hatású guruival. Annyi gyógyítót, terapeutát, orvost, specialistát, coachot, sámánt, médiumot és boszorkányt ismertem meg, hogy nem is tudom mind felidézni. Méregtelenítéssel és a bélrendszerem regenerálásával sikerült a gyógyulás útjára lépnem. Ismert funkcionális orvos lett belőlem. Írtam négy könyvet. Több ezer embernek segítettem a gyógyulását egyrészt a saját tudásommal, másrészt a megfelelő csapat bevonásával azokon a területeken, amelyekhez én nem értek. Gyakran elkísérem a pácienseimet, ha más szakorvosokkal vagy gyógyítókkal konzultálnak. Szeretném bővíteni a tudásomat és a tapasztalataimat, és megérteni, hogy mi az, ami működik. Megtanultam már egyet s mást a gyógyítás világában. De semmi nem hat rám olyan szédítő erővel, mint amiket Anthony mond. Elsősorban azért, mert olyan elképesztő arányban sikeres.

Amikor több mint tíz évvel ezelőtt először találkoztam Anthonyval, még nem jelentek meg a Gyógyító Médium-könyvek. Az első könyvbemutatómon mutattak be minket egymásnak. Egy közös barátunkkal érkezett. A barátunk félrevont, hogy elmondja: Anthony hall egy hangot, amely az egészségről és a betegségekről tanítja őt, általánosságban és konkrét emberek kapcsán is. Rögtön felkeltette az érdeklődésem, és szerettem volna megismerni. Folyton az járt az eszemben: Vajon igazat mond? Lehet, hogy egyszerű elmebajos, akinek gyógyszerre lenne szüksége? Vagy lehet benne igazság? Ahogy elkezdtünk beszélgetni, kritikusan figyeltem Anthonyt. Nem csak arra voltam kíváncsi, amit mondott. Hazudik vagy igazat mond? Tényleg hall egy hangot? Honnan jön az a hang? Pontos az, amit mond neki? Segít bármit is a hang?

A beszélgetésünk első percében azt gondoltam Anthonyról, hogy visszahúzódó. Öt perc után rájöttem, hogy erről szó sincs – nagyon is eleven társasági ember. Magával ragadó, őszinte stílusban kommunikál, és alaposan megválogatja a szavait, amikor az egészségről és a betegségekről beszél. Nagyon rendszerezett a gondolkodása. Meggyőződéssel és olyan mély megértéssel beszélt a betegségekről, mintha képzett orvos lenne. De amit elmondott, az akkoriban úgy hatott rám, mintha a Csillagok háborúja-filmekből származna. Hittem neki. Tényleg hall egy hangot. Így már csak az volt a kérdés, hogy vajon a hang ért ahhoz, amiről beszél? Erről egyrészt úgy bizonyosodhattam meg, ha keresek olyan kutatásokat és vizsgálatokat, amelyek bizonyítják, hogy az állításai tudományosan megalapozottak és orvosilag alátámaszthatók. Másrészt úgy, ha megnézem az elért eredményeket. Úgyhogy pontosan ezeket tettem.

A kutatások és a szakirodalom terén sokáig alig jutottam valamire. Kiderült, hogy a tudás mögött álló hang olyan haladó volt, hogy sok tudományos cikk le volt maradva hozzá képest. Anthony tanításainak az egyik alappillére, hogy a legtöbb krónikus – és számos akut – betegség kiváltó okát a vírusokban kell keresni. Egyes vírusok évekig szunnyadó állapotban maradhatnak, és csak akkor okoznak gondot, amikor az immunrendszerünk legyengül. A vírusok egy része régóta ismert, egy részük mutációk eredményeként jött létre, egy részük pedig még felfedezésre vár. Vannak köztük olyanok is, amelyek annyi ideje velünk vannak, és olyan elterjedtek, hogy már alig vizsgáljuk őket a rutin tesztek keretében. Ilyen például a herpeszvírus, ami időnként fájó sebet hagy az ajkunkon. Ezekkel a vírusokkal együtt élünk, és nem félünk tőlük. Egy másik fontos példa az Epstein–Barr-vírus (EBV), amit Anthony a kezdetektől fogva számos tünet és betegség kiváltó okaként tart számon. Anthony azt tanítja, hogy szinte mindnyájan találkozunk az EBV-vel, de az szunnyadó állapotban marad, vagy enyhe aktivitást mutat a szerveinkben és mirigyeinkben mindaddig, amíg végül meg nem támadja a központi idegrendszert. Mindig is úgy tartotta, hogy sokan csecsemőként kapjuk el a vírust a szüleinktől, akik maguk is a saját szüleiktől kapták el. Az jól ismert, hogy az EBV jellemzően a fertőző mononukleózisos betegek nyálával terjed. Ezért is hívják „csókbetegségnek”, mivel néhányan így kapják el.

A kutatásokban találtam itt-ott olyan elméleti fejtegetéseket, amelyek szerint egyes betegségek – például a rák – összefüggésben lehetnek a vírusokkal. Amikor elkezdtek megjelenni a Gyógyító Médium-könyvek, az autoimmun betegségekkel foglalkozó orvosok elkezdtek arról beszélni, hogy a gyakori vírusok szerepet játszhatnak az autoimmun betegségek kiváltásában. Majdnem egy évtizeddel azután, hogy megírtam az első Gyógyító Médium-könyv előszavát, most már úgy vélik, hogy az Epstein–Barr-vírus okozza a szklerózis multiplexet (SM). Anthony pontosan ugyanezt állította abban a legelső könyvében, vagyis hogy az SM valódi kiváltó oka az EBV. Anthony már akkor részletesen elmagyarázta, hogyan okozza az Epstein–Barr-vírus a szklerózis multiplex esetén fellépő fizikai és neurológiai tüneteket. Egyre több és több kutatás lát napvilágot, és Anthony olyan állításai, amelyek egy évtizeddel ezelőtt még kételyeket ébresztettek bennem, ma vezető hírként jelennek meg. A mostanában megjelenő cikkek arra utaló jeleket azonosítanak, hogy a hosszú-covid összefügg az EBV újraaktiválódásával, amit Anthony már szintén azelőtt leírt, hogy más összekapcsolta volna a két vírust. És ez csak néhány példa arra, hogy Anthony információinak forrása meggyőződésem szerint mekkora hozzáértés birtokában van, gyakran évtizedekkel megelőzve a tudományos bizonyítékokat.

Funkcionális medicinát gyakorló orvosként és kardiológusként sok különböző krónikus betegségben szenvedő emberrel találkozom, akiknek szeretnék segíteni. A pácienseim többségénél felhasználom Anthony tanításait valamilyen formában. Jobb orvos lettem általuk, hiszen olyan embereknek is tudok segíteni, akiknek azelőtt nem tudtam volna. Ezért óriási örömmel olvastam Anthony legújabb könyveit, az Egészséges agyműködést és a Receptek az egészséges agyműködésért című gyűjteményt. Az agy az a szervünk, amelyet a legkevésbé értünk, miközben a legnagyobb hatással van az életminőségünkre. Nem véletlen, hogy embereket életben lehet tartani mesterséges szív, vese, máj, tüdő vagy más szervek beültetésével, de ha valakit agyhalottnak nyilvánítanak, akkor nincs már remény.

Alig várom, hogy mások is elolvassák ezeket a könyveket, és megtalálják a gyógyuláshoz vezető utat, amelyet már oly régóta keresnek.

Nagy szeretettel és tisztelettel:
Dr. Alejandro Junger, a Clean, Clean Eats, Clean Gut és CLEAN 7
című könyvek New York Times sikerlistás szerzője

A jövő emberei számára, akik egészségi állapotuk terén kihívásokba ütköznek. Ha utad során elveszítetted a reményt, tudd, hogy amint kinyitod ezt a könyvet, ablakot nyitsz a gyógyulás felé. Ne felejtsd el ezeket a szavakat, mert be fognak hatolni a lelkedbe, gyökeret eresztenek, virágozni kezdenek, és gyümölcsöt teremnek. Vigasztaljon az a rengeteg ember, akik előtted jártak az évek során, és meggyógyultak. Te is egy lehetsz közülük. Eljött a te időd.

Anthony William, Gyógyító médium

A SZERZŐ SZEMÉLYES MEGJEGYZÉSE

Hogyan lett két könyv az Egészséges agyműködésből?

– Anthony, a könyv jóval ezer oldal felett lesz. Ilyen vastag könyvet nem lehet kiadni – ezzel hívott fel a kiadóm egy héttel azután, hogy leadtam az Egészséges agyműködés kéziratát. Nem mondhatnám, hogy meglepetésként ért. Ahogy teltek a hónapok, majd az évek, és én írtam az „agyas könyvet”, néztem, ahogy az asztalomon egyre magasabb tornyokba gyűltek a lapok. Bárki, aki tudta, min dolgozom, azt kérdezte:

– Lassan a végére érsz már, nem?

– Az embereknek válaszokra van szükségük – feleltem, majd visszatértem a munkához.

Nem terveztem ilyen vaskos könyvet írni, és tisztában voltam vele, hogy előbb-utóbb be kell fejezni ahhoz, hogy a mondanivalóm el is jusson az emberekhez. De csak jöttek és jöttek az újabb fejezetek. A világ egyre gyorsabban változott. Az emberek egyre betegebbek lettek. Az Együttérzés Szelleme pedig olyan dolgokra figyelmeztetett, amelyek az elkövetkező öt-tíz évben vagy később fognak bekövetkezni.

Sokszor dolgoztam napi húsz, olykor napi huszonkét órát, mert annyira sok időt szenteltem az Együttérzés Szellemétől kapott információk befogadására. Időnként az is megesett, hogy égő lámpa mellett elaludtam az irodám padlóján, és csak néhány órával később ébredtem fel, hogy aztán kezdhessem elölről a napot. Ha csak egyetlen dolgot viszel magaddal a könyvemből, akkor azt jegyezd meg, hogy meggyőződésem szerint mindenkinek fontos lenne odafigyelnie magára, amennyire csak lehetséges. Amikor csak tehetik, az embereknek megfelelően kellene táplálkozniuk, eleget kellene aludniuk, ki kellene menniük a napfényre, el kellene menniük sétálni és így tovább. Ennek ellenére én is elkövettem azt a hibát, hogy nem vettem figyelembe a személyes szükségleteimet, amíg a Szellem hangját hallgattam, és az Isten által kijelölt utat jártam. Gyakran emlékeztettem másokat, hogy az élet hamar elmúlik, és ha egyszer csak véget ér a földi létem, az biztosan azért lesz, mert hatalmas nyomás alatt két végéről égetem a gyertyát, miközben sötét külső erők próbálják kioltani ezt a fényt, hogy a Szellem próféciái ne jussanak el a világhoz. Sokszor viccelődtem azzal, hogy annyit ülök a székemen és dolgozom a Szellemmel ezen az anyagon, hogy lyukat fogok égetni a széken. Mostanra ez a vicc már nem is áll olyan távol a valóságtól. Lehet, hogy eljött a pillanat, amikor végre tényleg kidobom az íróasztali székemet, annyira szétfoszlott már a kárpitja.

A kezdetektől mesélem, hogy amikor az Együttérzés Szelleme információkat oszt meg velem, olyankor minden elfehéredik, ködös ragyogást látok, és egyfajta hóvakság lesz úrrá rajtam. Érzem, hogy körülvesz egy energiaforrás, és úgy érzem, mintha máshol lennék, miközben tisztában vagyok vele, hogy még mindig ugyanott vagyok, hiszen továbbra is teljesen tudatában vagyok a pillanatnak. Az Egészséges agyműködés nagy részét ebben a fehér felhőben írtam. A Szellem így éri el, hogy ne csak lássam magam előtt képekben a szavak jelentését, amikor hallom őket, hanem át is érezzem azt, amin az emberek a szenvedéseik során keresztülmennek. A fehér felhő arra szolgál, hogy eltávolítson a személyes életemtől, a feladataimtól és a tapasztalataimtól, és egyedül a nekem átadott információkra és mások szenvedésére tudjak koncentrálni. Nem egyszerűen annyi történik, hogy információkat kapok, amiket azután leírok. Az egész tapasztalatnak a részesévé válok, és ezt a tapasztalást kapcsolom össze azzal, amin mások keresztülmennek a betegséggel való küzdelmeik során. Olyan ez, mint egy érzelmi hullámvasút: egyszerre vagyok szomorú amiatt, amit az embereknek el kell szenvedniük, de boldog is, hogy talán ez lehet az út, ami elvezeti őket a gyógyuláshoz. Miután befogadtam az információkat és kapcsolódtam hozzájuk, ugyanúgy meg kell tanulnom a Szellemtől kapott tudást, mint bárki másnak.

Ahogy telnek az évek, és mindig egy következő könyvön dolgozom az Együttérzés Szellemével, feltűnt, hogy míg a hang, amit hallok, változatlan, én magam változom. Ez a változás abból ered, hogy újra és újra rá kell ébrednem: több mint nyolcmilliárd ember él a bolygón, akik előbb vagy utóbb meg fognak betegedni, és nem mindegyiküknek lesz lehetősége valaha is megtapasztalni azt, amit a Szellem rám bízott. Ez az egyik legnehezebb része az utamnak: tudni, hogy bár sokakhoz el fog jutni az információ, rengeteg emberhez nem fognak elérni ezek az élő szavak. Gyerekként biztos voltam benne, hogy mindenkinek lehetősége lesz megpillantani a fentről jövő bölcsességet, amikor megromlik az egészsége.

Ma már idősebb fejjel tudom, hogy ez nem feltétlen van így: a fiatalabb énem tévedett, amikor szilárdan hitt abban, hogy a bolygón élő összes ember rá fog találni erre a tudásra. Ez a körvonalazódó felismerés minden újabb évvel formál engem. Ahogy a Szellem átadja nekem az információkat, és én írom a könyveket, sokat kérdezem tőle, hogy miért és hogyan lehet ennyire nehéz mindnyájunk számára az élet ebben a világban.

Az írás folyamata arra is lehetőséget kínált, hogy első kézből megtapasztaljam, min mennek keresztül az emberek. Amikor alig tudtam beszorítani a napomba egy-egy zuhanyzást, arcmosást, fogmosást vagy átöltözést, arra gondoltam, hogy a krónikus betegséggel küzdők számára milyen nehézséget jelenthetnek ezek a hétköznapi feladatok, amelyeket az egészséges emberek a legnagyobb természetességgel végeznek. Nekem csak időbeli korlátaim voltak, ahogy a küldetésemet teljesítettem. A fájdalmas vagy korlátozó tünetekkel küzdő emberek azonban ezeket a tevékenységeket egy-egy elébük magasodó hegynek láthatják. Mindig azt javaslom, hogy az aktuális állapotunktól függetlenül mindnyájan próbáljunk meg gondoskodni magunkról a gyógyulási folyamat során.

A krónikus betegséggel élőkkel is tudtam azonosulni, ahogy elszigetelődtem a számomra fontos emberektől azért, hogy írjam az agyról szóló könyvem. Feláldoztam a szeretteimmel töltött időt. Általában lelkesen figyelem, ahogy az évszakok a szemem láttára és a fülem hallatára változnak. Szeretem hallgatni a tavaszt jelző békák kórusát. Szeretem hallani a szél hangját. Szeretem figyelni, ahogy a levelek sárgulnak, és a fű színe is megváltozik. Nem rémlik, hogy bármi ilyesmit megtapasztaltam vagy akár csak észrevettem volna, amíg az Egészséges agyműködésen dolgoztam. De nem panaszkodom. Ezek nem nagy lemondások. Aki krónikusan beteg vagy szenved, annak sokkal komolyabb hidakon kell átmennie, nagyobb áldozatokat kell hoznia, és súlyosabb veszteségeket kell elviselnie. Mindig rájuk gondoltam, ahogy teltek az órák, és én még mindig a tanítások lejegyzésével voltam elfoglalva, amelyek majd elhozzák másoknak fentről a gyógyulást. Az örömnek később jön el az ideje, amikor valaki kezébe veszi az egyik könyvet, és elindul az úton, hogy újjászülessen hamvaiból.

És ezzel vissza is érkeztünk oda, hogy hogyan lett két könyv az Egészséges agyműködésből. Az Együttérzés Szelleme fáradhatatlan, felőle akár folyamatosan is írhatnék. Nekem kell időnként megálljt parancsolnom. Eljön az a pont, amikor szünetet kell tartanom, hogy eljuttassam a tudást a rászorulókhoz. Szerettem volna, ha belefér az anyag egyetlen könyvbe, hogy az összes választ egyszerre a kezedben tarthasd. De amikor a kiadó felhívott, és elmondta a várható terjedelmet, be kellett látnom, hogy senki nem akar majd ötkilós könyvet olvasni, főleg, ha valaki neurológiai tünetekkel küzd.

Tépelődtem, hogy van-e bármi, amit ki lehet hagyni. Az nem volt kérdéses, hogy a gyógyuláshoz szükséges válaszoknak és protokolloknak maradniuk kell. És mi legyen azokkal a részekkel, amelyekben elmagyarázom, hogy a Gyógyító Médiumként kapott információk képezik a krónikus betegségek számos új – hivatkozások nélkül ismertetett – orvosi magyarázatának alapját, mint például, hogy az Epstein–Barr-vírus okozza a szklerózis multiplexet? Mivel végső soron ez nem rólam szól, az Együttérzés Szelleméhez fordultam. A szándéka egyértelmű volt: ha megmutatom az olvasóknak, hogy például a hosszú-coviddal kapcsolatos felismerések a Gyógyító Médiumtól származnak, az önmagában is gyógyító válasz lehet. Ha az olvasók látják, hogy a világban keringő információk eredetileg a Gyógyító Médium tanításain alapulnak, azzal lehetőséget kapnak a teljes kép – azaz a gyógyuláshoz vezető teljes út – megértésére.

Sokat gondolkodtam, hogyan lehetne lerövidíteni a könyvet. Vannak benne olyan részek, amelyek vitákat fognak szülni. Megéri őket benne hagyni? Ami azt illeti, ha leírod a krónikus betegségek valódi okát, azzal mindig is ki fogod váltani mások ellenkezését. Már évek óta beszélek és írok erről a témáról. A krónikus betegséggel élőkkel az esetek többségében tiszteletlenül bánnak, és a szőnyeg alá seprik a problémáikat. Ez egy láthatatlan jelenség, ami fel sem tűnik, amíg szót nem emelsz a krónikus betegekért, és fel nem feded a szenvedésük valódi okát. A sötétség a hatalmába keríti azokat az embereket, akiknek félreértelmezik a tüneteiket, és nem tudják, hogy merre tartsanak, vagy mi okozza a betegségüket. A sötétség a hatalmába keríti azokat a krónikus betegeket, akik hatástalan gyógymódokkal próbálkoznak, amelyek csak megnehezítik az életüket. Így a válasz az lett, hogy igen: mindennek benne kell maradnia a könyvben.

Ekkor döntöttem úgy, hogy megfogadom a kiadó tanácsát, és az „agyas könyvből” két, egymást kiegészítő kötetet csinálok. Így született meg az Egészséges agyműködés és a Receptek az egészséges agyműködésért. Ezután kidolgoztuk a részleteket. A két könyvet egy időben adjuk ki, hogy az emberek az összes információhoz egyszerre hozzájussanak. Mindkét könyvben helyet kapnak a Gyógyító Médium kulcsfontosságú eszközei – a nehézfém-méregtelenítés, az Agyvédő Shotterápia és tizennégy testre szabható Tisztítókúra –, amelyeket teljes terjedelmükben ismertetünk. Így ha valaki csak egy könyvnek van a birtokában, akkor sem marad le a legfontosabb gyógyító módszerekről.

A Hogyan működik ez a könyv? című következő részben részletesebben is olvashatsz arról, hogy mi szerepel ebben a könyvben, és mit találsz a kiegészítő kötetében. Mindkét könyvet úgy terveztük, hogy önmagukban is megállják a helyüket, hisz mindkettőt színültig töltöttük azonnal hasznosítható tudással. Ahogy a két kötet születésének történetéből láthatod, a legnagyobb védelemben akkor részesülsz, ha mindkettőt elolvasod, amikor időd engedi. Ha adhatok egy tanácsot azzal kapcsolatban, hogy hogyan érdemes ezeket a könyveket olvasni, akkor a következőt javaslom: annyira szerteágazók a bennük található módszeresen elrendezett és felülről jövő információk, hogy miután a könyvek végére értél, érdemes lehet újraolvasni őket, hogy legyen lehetősége a lelkednek és a fizikai agyadnak is befogadni és elraktározni ezt a rengeteg tudást. Ne siess. Ha végeztél, olvasd át mindkét könyvet még egyszer. Minden újraolvasással további fontos tudnivalókra és meglátásokra bukkanhatsz, amelyek korábban fel sem tűntek.

Áldást kívánok az életedre:
Anthony William, a Gyógyító Médium

„Az Együttérzés Szelleme az évek során, miközben annyi embernek segített meggyógyulni, mindig is azt mondta nekem, hogy betegségünk igazi okának felismerésével már félig megnyertük a csatát. A csata másik felét azzal nyerhetjük meg, hogy tudjuk, mit kell tennünk, mit kell szednünk, és hogyan alkalmazzuk a megfelelő módszereket.”

Anthony William, Gyógyító médium

HOGYAN MŰKÖDIK EZ A KÖNYV?

Ezzel a könyvvel személyre szabott gyógyulási tervet készíthetsz magadnak, hogy úgy foglalkozz az egészségeddel, ahogyan azt jónak látod. Függetlenül attól, hogy a mentális vagy a fizikai egészségedet szeretnéd-e célba venni, a krónikus panaszaidat enyhíteni, ijesztő betegségeket megelőzni, nagy változásokat elérni, vagy egyelőre csak kis lépéseket megtenni, ezek az eszközök téged szolgálnak.

Ez nem egy mindenkire illő egyenkönyv. Minden ember egy sajátos egyvelege a mérgeknek, a toxinoknak, a kórokozóknak, az különböző életkörülményeknek és érzelmi tapasztalatoknak. Nincs két olyan ember, akinek ugyanolyan lenne az egészségi állapota. Az itt olvasható információkat ezért személyre kell szabnod, hogy minden esélyed meglegyen a gyógyulásra. Mindig is azt hangsúlyoztam, hogy nincsen egyetlen „Gyógyító Médium-protokoll”. Számtalan létezik, ezek az eszközök ugyanis végtelen módon variálhatók a saját szükségleteidre szabva.

Még inkább elmondható ez a Receptek az egészséges agyműködésért esetén, ami fejezetről fejezetre kínál gyógyulási lehetőségeket. Szabadon bedughatod a lábujjadat akár csak az egyikbe, de az összeset is felfedezheted. A gyógyulás folyamata önmagából táplálkozik.

Az Étrend-kiegészítők bibliája című Első rész egy olyan fejezettel nyit, amelyből megtudhatod, hogyan lehetsz saját magad egészségügyi nyomozója, és hogyan kerülheted el azokat a hibás lépéseket, amiket könnyű elkövetni, ha valaki gyógyulni akar. A következő, Az étrend-kiegészítők aranyszabályai című fejezet az étrend-kiegészítőket veszi sorba adagolási útmutatóval, valamint bemutat kilenc Gyógyító Médium Sokkterápiát az azonnali megkönnyebbülés érdekében. A háromszáz felsorolt tünettel és betegséggel az Étrend-kiegészítők bibliája jó útmutató lehet saját magad és a családod számára, amihez újra és újra visszanyúlhatsz, ha az élet kihívásokkal szembesít.

Az Agykárosító anyagok című Második rész azoknak az élelmiszereknek, étrend-kiegészítőknek és adalékanyagoknak a világában merül el, melyek a tudtunk nélkül ássák alá agyunk és idegrendszerünk egészségét. Már az is komoly hatással lehet az egészségünkre, ha módot találunk arra, hogyan korlátozzuk vagy távolítsuk el ezeket az életünkből. Ez nem azt jelenti, hogy kiátkozzuk a kényeztető ételeket, vagy hogy szégyenkezve kellene ennünk őket. Azt jelenti, hogy még nagyobb kényelemben lesz részünk, hiszen az alapján hozhatjuk meg szabadon a döntéseinket, hogy tudjuk, mi szolgálja, és mi nem szolgálja az egészségünket.

Az Agyvédő Shotterápia című Harmadik részben azonnali megoldásokat találhatsz, ha mélyebb szinten dolgozol problémákon az agyadban, az idegrendszeredben és a testedben. Az itt található receptek segítségével könnyen elkészíthető gyógyító elixíreket állíthatsz össze olyan összetevőkből, melyek kifejezetten a te igényeidre lettek szabva. Harminc különböző agyvédő shot közül választhatsz, melyek három csoportra lettek osztva: Shotok káros hatások ellen, Shotok a változásért és Stabilizáló shotok. Ez a vadonatúj Gyógyító Médium-eszköztár rugalmasan, önálló terápiaként is alkalmazható, de választhatod a hét Agyvédő Shotterápia Tisztítókúra bármelyikét is.

A Nehézfém-méregtelenítés című Negyedik rész azt a klasszikus Gyógyító Médium-eszköztárat mutatja be, ami nagyon sok ember életét változtatta meg, és emelte új szintre világszerte. Amellett, hogy rávilágít arra, milyen mélyreható változást képes elérni a Nehézfém-méregtelenítő smoothie az agyunkban, és hogy miért van szükségünk rá, ez a fejezet új recepteket is kínál: egy haladó Nehézfém-méregtelenítő smoothie-t, egy Tisztító smoothie-t és egy haladó Tisztító smoothie-t. A legjobb hatás elérése érdekében szabd a saját igényeidre a hét Nehézfém-méregtelenítő Tisztítókúrát.

Az Ötödik rész címe – Agymentő receptek – mindent elárul. A több mint szász ízletes recept segít választ adni arra a kérdésre, hogyan táplálhatod az agyad. Ezek a receptek számtalan lehetőséget kínálnak a gyors és egyszerű ötletektől kezdve a komolyabb lakomákig egy olyan világban, amiben úgy érezhetjük, lehetetlen egészségesen táplálkozni. A színes, egész családot meggyőző fotók segítségével kiválaszthatod, mit szeretnél enni reggelire, ebédre és vacsorára, vagy valamilyen rágcsálnivalónak.

Az agy és a lélek rehabilitációja című Hatodik rész menedéket nyújt a számodra, amit újra és újra felkereshetsz. Az élet áldozatot követel tőlünk. Ha folyamatosan küzdesz valamilyen kellemetlen tünettel anélkül, hogy választ kapnál a miértekre, ha végignézted egy szeretted szenvedését, vagy ha érzelmileg sebeztek meg, lehet, hogy elveszítetted a hitet, hogy valaha is önmagad lehetsz. Ilyenkor létfontosságú, hogy esélyt kapj rendbe tenni meggyötört idegeidet és lelkedet. Az itt bemutatott gyógyító meditációk és technikák kifejezetten azt a célt szolgálják, hogy fokozzák a könyvben felsorolt tünetekre és betegségekre irányuló öngyógyító képességeidet. Nem te vagy az oka a szenvedésednek. Messze nem a te hibád. Új felismerésekkel és gyakorlatokkal igazi önmagad is elérhető közelségben lesz.

Ha többet szeretnél tudni a tünetek vagy betegségek „miértjeiről”, a könyv „testvérkötete”, az Egészséges agyműködés részletesen kifejti a krónikus fizikai és mentális betegségek okait. Mit jelent az, hogy zajos agy, nehézfém-ötvözetekkel terhelt agy, vírusos agy, érzelmi agy, függő agy, savas agy, gyulladt agyideg vagy kiégett és csökkent működésű agy? Több mint száz tünetre és betegségre találsz magyarázatot az egy-egy betegségnek – a szorongásnak, a depressziónak, az étkezési rendellenességeknek, az Alzheimer-kórnak, a demenciának, a függőségeknek, a kiégésnek és az agyidegi problémáknak (beleértve a bolygóidegek gyulladását is) – szentelt fejezetekben. Tanuld meg, hogyan csökkentheted a méreg- és szennyező anyagoknak való kitettségedet a mindennapi életben, hogy hogyan védheted meg magad, amikor vért vesznek tőled, hogy miért nem olyan ártalmatlan a „mindent lehet csak mértékkel” tanács, mint amilyennek hangzik, és hogyan láthatod el agyadat egészséges üzemanyaggal.

Akár együtt használod a két könyvet, akár csak ezt olvasod, már most minden ott van a kezedben. Tekints rájuk egy életre szóló információs forrásként.

Tartsd a konyhádban, az ágyad mellett vagy bárhol, ahol mindig eléred, hogy bármikor tanulmányozhasd a könyv lapjainak élő szavait. Ha már van kedvenc eszközöd, bármikor dönthetsz úgy, hogy még többet kipróbálsz. Szükségleteink és kihívásaink folyamatosan változnak. Azok az eszközök, melyek ma nem tűnnek fontosnak, lehet, hogy a jövőben azok lesznek. Agyad rendelkezik olyan öngyógyító képességekkel, amiket az orvosi kutatások és a tudomány ma még nem ismer. Ragaszkodj ehhez a tudáshoz, és világítótornya leszel azoknak, akiknek válaszokra van szükségük.

„Ez nem egy mindenkire illő egyenkönyv. Szabd magadra, mit érzel jónak önmagad és a betegséged számára, ezzel ugyanis olyan szinteket érhetsz el a gyógyulásodban, amennyi csak szükséges. A módszerek végtelen módon variálhatók. Ha olyan tünettel küzdesz, ami nem múlik, vagy több tünet áll fenn egyszerre, nagyon fontos a pontosság. Ha krónikus beteg vagy, a részletek számítanak. A részletek számítanak, amikor gyógyulásról van szó.”

Anthony William, Gyógyító médium

„Vannak olyan folyamatos kitettségek, amiket lehetetlen mindig kontrollálni, és olyan új kitettségek is, melyekről nincs is tudomásunk. Például lehet, hogy nemrég volt egy kapcsolatod, amiben elkaptál egy új vírust. Az emberek folyamatosan ki vannak téve valaminek. Nem ritka, hogy egy kórokozót a Gyógyító Médium információinak segítségével gyógyítanak meg, amitől azt érzed, hogy a csúcson vagy, aztán újra elkapsz egy új vírust vagy baktériumot (vagy akár több törzset is) egy új kapcsolatban. Ilyenkor megint fáradt vagy, megint rád tör az agyi köd, és azt hiszed, kudarcba fulladt a gyógyulásod. Valójában azok az eszközök és az a tudás, amit először használtál, most is ki fog húzni a bajból.”

Anthony William, Gyógyító médium

1. FEJEZET

Gyógyulásod folyamata

Mindenki más. Nem abban az értelemben, ahogy ezt általában gondoljuk. A lelkünk más, fizikai testünk azonban emberként ugyanolyan működésre van teremtve. Ételt veszünk magunkhoz, vizet iszunk, kiválasztunk és ürítünk. A szívünk dobog és pumpálja a vért. A lábunkon járunk, a szemünkkel látunk, a fülünkkel hallunk, a gyomrunk pedig emészt… egészen addig, amíg valami tönkremegy, és már nem vagyunk képesek rá. Nem tudunk járni, nem tudunk beszélni, nem hallunk, nem látunk. A vérünk besűrűsödik, a szívünk nem dobog megfelelően. A fizikai testünkben jelentkező eltérő belső problémák végtelen számú különbséget eredményeznek. Sérüléseink, kórokozóink, a stressz, a fémek, a traumák, a kapcsolatok, a külső környezet, az erőforrások, a kapott támogatás, a gyógyszerek, a tapasztalatok, a gyengeségek, a vérvételkor elveszített vér mennyisége, az átélt influenzák száma és hogy mennyire vagyunk kitéve a külső tényezőknek – ez mind különbözővé tesz bennünket. Különbségeink teszik mássá gyógyulási folyamatunkat és ezek időbeli lefolyását is.

Ha ezt a könyvet olvasod, több mint valószínű, hogy valamilyen egészségi problémával küzdesz. Egy egészségi problémával, ami folyamatosan jelen van az életedben, míg a gyógyulás már kevésbé. Lehet, hogy súlyos betegséged van, ami valamilyen módon vagy formában gátol az életben. Ennek a könyvnek a társkötetéből, az Egészséges agyműködésből megtudhatod, hogyan lettél beteg, és hogy mi van a testedben, ami megzavarja öngyógyító képességedet. Mindkét könyvből megtudhatod, mit kell elkerülnöd, és mit kell tenned ahhoz, hogy visszakapd az életedet.

Gyógyulásod időbeli lefolyása sohasem lesz pontosan ugyanolyan, mint másoké, az ő testükben ugyanis másféle problémaegyüttes található, mint a tiédben. Ha azzal a szándékkal olvasod ezeket a gyógyító információkat, hogy csak a felszínt fogod kapargatni, üdvözöllek. Fél liter zellerlé, néhány szem jó minőségű B_12-vitamin és a gluténtól való tartózkodás még mindig csak a felszín kapargatása. Hatásos, de nem elég. Aki komoly panaszokkal és betegségekkel küzd, annak már 1 liter zellerlére, Nehézfém-méregtelenítő smoothie-ra, több étrend-kiegészítőre, Gyógyító Médium monodiétára van szüksége, valamint arra, hogy kerülje a tojást, a tejtermékeket és az ecetet. Az is fontolóra veheti, hogy csak a felszínt fogja kapargatni, akinek nagyon súlyos az állapota, neki azonban további Gyógyító Médium-eszközökre lesz szüksége. Ennek ellenére már az is javulást hozhat, ha csak egyetlenegy dolgot tudsz megtenni. A tested úgy fogja fogadni, mint egy fentről érkező mennyei fényt.

A gyógyulás folyamata nem passzív folyamat, amiben csak várjuk, hogy meggyógyuljunk. A gyógyulás folyamata azokból a lépésekből áll, amiket te teszel meg azért, hogy a tested meggyógyulhasson. A gyógyulás szabad akaratodnak, az információk megszerzésének, tested saját öngyógyító képességének, a használt eszközöknek és annak az aktív kombinációja, amit megadsz a testednek.

Gyógyulásod folyamatát az is meghatározza, ami a múltban történt. A találgatós játékok csak visszavethetnek a gyógyulás folyamatában. És ez így van rendjén. Te most a másik irányba haladsz. Magad mögött hagyod, amit a múltban már kipróbáltál.

Még ha nem hiszel is abban, hogy amit teszel, meggyógyít, megadhatod a testednek, amire szüksége van, eltávolíthatod belőle, amire nincs szüksége, tisztában leszel azzal, miért betegedtél meg, és tudni fogod, mit kell tenned azért, hogy felépülj. Már ezek a lépések is lehetővé teszik a gyógyulást, még akkor is, ha nem hiszel abban, hogy meggyógyulhatsz, vagy hogy valaha is meg fogsz gyógyulni. Ha valaki rálép a gyógyulás útjára, de nem a megfelelő eszközöket használja, és nem tudja, miért lett beteg, elveszíti a meglévő hitét is. Kiég. Ha te is kipróbáltál már mindent, és rengeteg mindenen keresztülmentél a hónapok vagy évek alatt, és úgy kötöttél ki itt, hogy alig vagy egyáltalán nem bizakodsz már, mert az út során elveszítetted a hited a sok-sok próbálkozás és tévedéseken alapuló információk miatt, még mindig meggyógyulhatsz. Miközben gyógyulsz, és látod a fényt, vissza fogod nyerni a hited.

Ha szeretsz célokat kitűzni magad elé, érdemes kétfélét megfogalmaznod: célokat arra vonatkozóan, milyen gyógyító lépéseket fogsz megtenni, például milyen tisztítókúrát alkalmazol, vagy milyen étrend-kiegészítőket szedsz, és célokat arra, hogyan látod magad a jövőben. Ha volt olyan időszak, amikor jól érezted magad, vagy legalábbis jobban, mint most, tartsd ezt szem előtt. Ne felejtsd el, hogyan érezted magad, amikor kevésbé voltál veszélyben, vagy egyáltalán nem voltál beteg. Őrizd meg ezeket a pillanatokat. Ezt az érzést is hozzáadhatod a céljaidhoz, vagyis azt, hogy visszatérsz oda, ahol valaha voltál.

Ez nem egy mindenkire illő egyenkönyv. Szabd magadra, mit érzel jónak önmagad és a betegséged számára, ezzel ugyanis olyan szinteket érhetsz el a gyógyulásodban, amennyi csak szükséges. A módszerek végtelen módon variálhatók. Ha olyan tünettel küzdesz, ami nem múlik, vagy több tünet áll fenn egyszerre, nagyon fontos a pontosság. Ha krónikus beteg vagy, a részletek számítanak. A részletek számítanak, amikor gyógyulásról van szó.

LÉGY A SAJÁT NYOMOZÓD

Sokan, akik először próbálják ki a Gyógyító Médium-protokollokat, azonnali javulást tapasztalnak egy–tíz vagy akár ennél is több tünet esetében. A mélyebb gyógyulás és a további tünetek enyhülése azonban ennél több időt vehet igénybe. A teljes gyógyulás nem azonnal történik. Mindenkinek másképp jár az órája, ráadásul ott vannak a megszakítások is. Senki sem csinál mindent „tökéletesen”, anélkül hogy kihagyna egy ütemet.

Gyógyulásod folyamata közben légy a saját nyomozód. Ha nem kapod meg azokat az eredményeket, amiket akarsz, vizsgáld meg részletesen, mit csinálsz. Sokan csak kiválasztanak egy Gyógyító Médium Tisztítókúrát, kipróbálják egyszer, elérnek valamilyen eredményt, és nem veszik észre, hogy megismételhetnék, vagy kipróbálhatnának egy étrend-kiegészítőt és más módszereket is.

Nyomozd ki, fogyasztasz-e olyan divatos termékeket, étrend-kiegészítőket, ételeket és italokat, amik lelassíthatják a gyógyulási folyamatodat. Sokan anélkül ragaszkodnak régi szokásaikhoz, vagy esnek vissza azokba, hogy észrevennék. Miközben belevágnak valami újba, tovább folytatják a régit anélkül, hogy tudatosítanák magukban, milyen hatással van rájuk. A régi szokások el nem engedése befolyásolhatja a gyógyulás időtartamát. Milyen a koffeinbeviteled? Mennyi csokoládét fogyasztasz? Na és matcha teát? Szoktál ecetet használni? Fogyasztasz vegán sajtokat? Sörélesztőt? Mennyi kókuszfagyit eszel? Na és természetes ízfokozókat? Ezek a szokások negatív irányba billenthetik el a mérleget, amikor a jobb közérzetről van szó.

Ha nincsenek kellemetlen tüneteid vagy betegségeid, lehet, hogy ezek a szokások nem billentenek ki az egyensúlyodból. Másrészt ha beteg vagy, és kellemetlen tünetekkel vagy betegséggel küzdesz, már ki is billent a mérleged. Hogy mennyire billen tovább a mérleged a rossz egészségi állapot felé, azon múlik, milyen negatív dolgokat teszel anélkül, hogy tudnád róluk, hogy negatívak.

Ha úgy érzed, nem engedheted el a bűneidet, tudnod kell, hogy ez lelassíthatja a gyógyulásodat. Ha nagyon szorongsz amiatt, hogy meggyógyíts valamit, és olyan gyorsan szeretnél túlesni rajta, amennyire csak lehet, a részletek nagyon sokat számítanak.

ADJ MAGADNAK IDŐT A GYÓGYULÁSRA

A másik ok, ami miatt elhúzódhat a gyógyulás, ha nem csak egy, hanem többféle vírusos fertőzésed van, vagy ha többféle mérgező nehézfém vagy nagyobb mennyiségű fém rakódott le a testedben.

Ezenkívül vannak olyan folyamatos kitettségek, amiket lehetetlen mindig kontrollálni, és olyan új kitettségek is, melyekről nincs is tudomásunk. Például lehet, hogy nemrég volt egy kapcsolatod, amiben elkaptál egy új vírust. Az emberek folyamatosan ki vannak téve valaminek. Nem ritka, hogy egy kórokozót a Gyógyító Médium információinak segítségével gyógyítanak meg, amitől azt érzed, hogy a csúcson vagy, aztán újra elkapsz egy új vírust vagy baktériumot (vagy akár több törzset is) egy új kapcsolatban. Ilyenkor megint fáradt vagy, megint rád tör az agyi köd, és azt hiszed, kudarcba fulladt a gyógyulásod. Valójában azok az eszközök és az a tudás, amit először használtál, most is ki fog húzni a bajból.

Sokan azonnali eredményeket tapasztalnak és a tüneteik enyhülését, hiszen azáltal, hogy elpusztították a kórokozókat, és eltávolították a mérgező nehézfémeket, gyógyszermaradványokat, mérgező vegyszereket és ételeket, megszabadultak a problémáiktól. Minden azon múlik, mennyi volt abból, amit el kell távolítani és meg kell gyógyítani. Néhány embernek hosszabb időre van szüksége ahhoz, hogy eredményeket lásson, központi idegrendszerüknek és egész testüket behálózó idegeiknek ugyanis időre van szükségük a regenerálódáshoz.

(Néhány embernek azért kell hosszabb ideig várni a gyógyulásra, mert túlzottan aktív szexuális életet élnek, vagy mert rendszeresen maszturbálnak. Ez kimeríti a cink-, a nyomelem-, a tápanyag- és az adrenalintartalékaikat, ezzel gyengítve immunrendszerüket. Amikor férfiak gyógyulási ideje hosszabb ideig tart a vártnál, ez a leggyakoribb ok a miértre. Különösen akkor, ha immunrendszerük alacsony vagy magas fokú vírusos fertőzéssel is küzd.)

Az agynak is időre van szüksége ahhoz, hogy fizikailag megjavítsa önmagát. Ha mérgek, toxinok és zsírtartalékok rakódnak le az agyban, megzavarják az egészséges agyi szövetek működését. Ezek és az agy egyéb ellenségei lassan felemésztik az agyat, mélyedéseket és üregeket hozva létre benne. Ha eltávolítod, aminek nem lenne szabad ott lennie az agyban, és megadod neki, amire szüksége van, új agysejtek fejlődnek, kitöltve az agyi krátereket.

MÁSOKKAL ÖSSZEHASONLÍTVA

Könnyű valaki máshoz hasonlítanod magad és a gyógyulási folyamatodat.

Sok nő a körülötte élő férfiak gyógyulásával hasonlítja össze a sajátját – például a párja, a férje, a barátja gyógyulásával. „Jeff gyorsabban fogy és gyógyul. Nálam miért tart ez hosszabb ideig?”

Általában úgy képzeljük el a férfiakat, mint akik felkelnek, majd mennek, mennek, mennek és mennek, miközben nem nagyon törődnek az egészségükkel. Ha megfáznak, egyszerűen csak megrántják a vállukat. Aztán szívinfarktust kapnak (ami azt jelenti, hogy valami végig ott volt, még ha nem mutatkozott is meg tünetekben, vagy olyan tüneteket okozott, amiket senki sem tudott értelmezni). A nők általában hajlamosabbak egy sor rejtélyes betegség kialakulására, ami gyakran egész életükben kínozza őket. Ezek a szerepek megfordulhatnak, amikor úgy tűnik, hogy egy férfi lassabban vagy egyáltalán nem gyógyul meg, míg vele összehasonlítva egy nő sokkal gyorsabban felépül. Bárhogy legyen, könnyű beleesni abba a hibába, hogy másokkal hasonlítjuk össze magunkat.

Sohasem tudhatjuk senkiről, kinek van több vagy kevesebb meggyógyítanivalója. Ha például várandós voltál, és gyereket szültél, a mellékveséid hatalmas terhelést kaptak. Ez meghosszabbíthatja a gyógyulás időtartamát. A koffein, amit azért fogyasztunk, hogy felpörgessük magunkat, csak még tovább ront a helyzeten.

Ha úgy tűnik, nem gyógyulsz olyan gyorsan, mint mások, tartsd szem előtt, hogy ez nem azt jelenti, hogy a te tested lassabban gyógyul, mint a párodé, a férjedé, a családtagodé, a barátodé vagy valakié, akit egy közösségimédia-oldalon követsz. Csak annyit jelent, hogy neked több mindent kell meggyógyítanod.

A DIVATIRÁNYZATOK LELEPLEZÉSE AZ AGY GYÓGYULÁSÁNAK ÉRDEKÉBEN

Az elmúlt évtizedekben számos trendnek voltam a szemtanúja, melyek nem nyújtottak tartós egészséget, és nem gyógyították meg a könyvben felsorolt tüneteket és betegségeket.

Vagy ha megjelent is egy kimondottan hasznos egészséggel kapcsolatos irányzat, tanúja voltam annak, hogy annyira megváltozott, hogy valami egészen más lett belőle, és már nem segített az embereken. A test átmosása reggelente citromos vízzel például nagyon hasznos gyakorlat. Ha egy bögre forró, citromos vízzé alakul, már más hatást fejt ki. Míg a citrom még főzve is gyógyhatású, a forró, citromos víz nem öblíti ki a mérgeket és a toxinokat a vérből, a májból és a testből. Ez csak a szoba-hőmérsékletű, langyos, hűvös vagy hideg vízzel érhető el. Ugyanez az „addig csavarjuk, amíg már nem hasznos” történhet a zellerlével is. A zeller csak önmagában működik, ha frissen kipréseljük, és semmit sem adunk hozzá. Mégis divat lett citromot, jeget vagy vizet adni hozzá, ami már nem engedi, hogy a zellerlé kifejthesse hatását.

A gyógyító információk, eszközök és technikák befogadásához agyi térre van szükség. Ahogyan ahhoz is, hogy összegyűjtsük, mire van szükségünk a gyógyulás folyamatához. És ahhoz is, hogy megértsük és megtanuljuk azokat a finomságokat, melyekkel maximalizálhatjuk a gyógyulásunkat. Ha olyan életet élsz, amiben sok a zavaró tényező és a mindennapi kihívás, értékes helyeket pazarolhatsz el az agyadban. Ha tehát olyan egészségügyi trendet követsz, ami nem működik, vagy meg vagy győződve arról, hogy működik, pedig nem teszi azt, amit ígér, sokkal kevesebb kapacitásod marad, hogy arra figyelj, ami tényleg hatásos, és olyan új eszközöket és lehetőségeket próbálj ki, melyekkel valóban változást érhetsz el. Olyan trendekre fordítod a fejedben lévő teret, ami csak időpazarlás.

Hatalmas a zűrzavar az egészségügyben arról, mi a különbség aközött, hogy valaki neurológiai tünetekkel küzdő krónikus beteg és aközött, hogy valaki neurológiai tünetekkel küzd, de nem krónikus beteg. Nem lehet ugyanazokat az egészségügyi divatirányzatokat alkalmazni mindkét esetben.

Ha például nem szenvedsz neurológiai betegségben és ilyen jellegű panaszoktól, és szívesen mártózol meg hideg vízben, azt hiheted, hogy olyan dolgot teszel, ami nagyon jót tesz az egészségednek. A hideg vizes merülés valójában nagyon gyorsan hipotermia-közeli állapotba viszi a testedet, ami sokkot jelent az idegrendszerednek, a szív- és érrendszerednek, valamint a hormonrendszerednek, és arra készteti a tested, hogy adrenalint termeljen. Az agyad ugyanis azt a vészjelzést küldi a mellékveséknek, hogy fizikai válsághelyzet alakult ki, ami az életedet veszélyezteti. A testhőmérséklet erőszakos és hirtelen lecsökkentése hosszú távon az immunrendszert is gyengítheti. Mindez katasztrófát jelent egy olyan ember számára, aki krónikus neurológiai betegséggel küzd, és akinek az idegei nem működnek megfelelően a kórokozók, fémek és más testben jelen lévő kihívások miatt. A hideg vizes merülés nem jó ötlet azok számára, akiknek ínhüvelygyulladásuk, neuropátiájuk vagy migrénjük van, vagy fáradtsággal küzdenek – csak hogy néhányat említsünk azon tünetek és betegségek közül, melyeknél nem javasolt egy hideg vizes parti. (Hadd jegyezzem meg, hogy egy nagyon gyors hideg vizes zuhany vagy egy gyors hideg vizes fürdő leviheti a magas lázat, de ez nagyban különbözik attól, hogy kifekszünk a hóba, hogy ott állunk a hófúvásban, miközben gyakorlatilag semmilyen meleg ruha nincs rajtunk, vagy hogy hosszabb időt töltünk a jeges vízben.)

Ugyanez történik az összes egészségügyi divattal. Nem gondolják át kellőképp, kinek jó, ha kipróbál egy trendet, és ki az, akinek nincs mozgástere hozzá. Ez mondható el a vízböjtről és az időszakos böjtről is. Rengeteg a különbség az emberek között a tüneteik és betegségeik tekintetében, ha arról van szó, jó ötlet-e részt venni valamiben, vagy sem. Egyes trendek csak akadályoznak, felborítják a mérleget, és az ellenkező irányba fordítják a gyógyulást. Az ionizált, lúgosvíz-készítő gép kiváló példája azoknak a trendeknek, melyek ellened dolgoznak, miközben megpróbálsz hatásos gyógyító eszközöket alkalmazni.

A trendek közötti eligazodás egyik módja, ha megfigyeljük a történelmet. Amikor régen az emberek ionizált, lúgos vizet készítő gépet használtak, és így próbáltak befektetni az egészségükbe, nemcsak hogy nem tapasztaltak javulást, de gyengült is az egészségi állapotuk. Mostanra a világ megváltozott. Az emberek jobban táplálkoznak, találomra kipróbálnak néhány étrend-kiegészítőt, ami akár a hasznukra is válhat, bölcsebben döntenek, kerülik a tartósítószereket, töltőanyagokat, feldolgozott élelmiszereket és gyorsételeket, és ezek a változások pozitívan hatnak. Mivel megtapasztalják ezeket a pozitívumokat, nem látják tisztán azoknak a trendeknek a negatív hatásait, mint például az ionizáló és lúgosító víztisztító berendezés. Ha olyan Gyógyító Médium-módszereket is használnak, melyek gyors javulást eredményeznek, és felülírják az ionizáló és lúgosító víztisztító készülékek negatív hatásait, akkor különösen nem veszik észre azt a hanyatlást, amit akkor tapasztalnának, ha nem ellensúlyoznák valamivel a vízgép hatásait. Ha nem ismered a történelmet, és nem tudod, mi történt a múltban az ionizáló és lúgosító víztisztító berendezésekkel, azt sem tudhatod, meddig juthatnál a gyógyulásban az ilyen gépek nélkül.

MIT JELENT PONTOSAN A MÉRTÉKLETESSÉG?

A „mértékletesség” megértéséhez tovább kell mennünk egy lépéssel. Saját személyes mértékletességhez való viszonyulásod azon múlik, hogy gyorsabban, lassabban vagy esetleg egyáltalán nem akarsz meggyógyulni. Talán azt gondolod, hogy mértékletes életet élsz. Az Egészséges agyműködés A mértékletesség csapdája című fejezetében olvashatsz arról, amit mindenkinek tanítanak: egy kicsit ebből, egy kicsit abból. Egy kis kávé vagy egy kis bor. Az egész tényleg nagyon észszerűnek, kiegyensúlyozottnak és megfontoltnak hangzik. De mi is valójában a mértékletesség?

Az emberek félnek a citromtól, a banántól, a szőlőtől és a cukortartalmú gyümölcsöktől, mert tönkreteszik a fogaikat… fogyasztottak ennek ellenére tízezer vagy akár csak ezer citromot, banánt vagy szőlőt életük során? Nem. Csokoládéból és kávéból fogyasztottak tízezret. Lehet, hogy csak a közelmúltban kezdtél kávézni, így még csak ezer bögrével ittál. Tizenöt év alatt el fogod érni a tizenegyezer adag kávét? Lehet, hogy addigra már éjszaka is kávézni fogsz? Csokoládét is rendszeresen fogsz enni? Tegyük fel, hogy rendszeresen fogyasztasz ecetet. Tíz év alatt több mint húsz üveg ecetet fogyaszthattál el.

Az emberek tízezer bögre kávét isznak, tízezer adag csokoládét és tízezer adag ecetet fogyasztanak, de nem esznek meg tízezer banánt, citromot vagy szőlőt. Mégis a banán, a citrom és a szőlő azok, amiktől óva intenek, nem a kávétól, a csokoládétól vagy az ecettől. Pedig ha az említett gyümölcsökből nagyobb mennyiségben fogyasztanánk, profitálhatnánk a gyógyító tulajdonságaikból.

Lehet, hogy még semmit sem tudsz arról, hogyan gyógyulhatnál meg, és csak most tanulod. Ebben a könyvben minden előbbre visz, hogy megszabadulhass a betegségeidtől, a panaszaidtól és a tüneteidtől. Ez azt is jelenti, hogy a legtöbb ebben a könyvben olvasott dolog ellentmond annak, amiről eddig azt tanították neked, hogy jót tesz az egészségednek.

Nem azt mondom, hogy mindent abba kell hagynod, amit valaha szerettél, vagy aminek a függőjévé váltál. A könyvben olvasott ismeretekkel felvértezve azonban talán kiválaszthatod, mit hagyhatnál el. Amikor azt mondják nekünk, hogy engedjük el a múltbéli sérelmeket, traumákat és fájó kapcsolatokat, vagy bármilyen múltbéli nehézséget, tudjuk, hogy nem lesz könnyű. „Csak engedd el” – általában ezt szokták mondani. Az elengedés sokkal nehezebb, amikor az elménkről és az érzelmeinkről van szó, azokról a dolgokról, amiket nem látunk és meg sem foghatunk. És bár az előttünk lévő, kézzelfogható dolgokat sem könnyű elengedni – a csokoládét, a sörélesztőt, az ecetet, amit a salátánkra önthetünk vagy a tojást, amit a serpenyőben sercegő vajra törünk –, mégis könnyebb, mert látjuk, és fizikailag is elengedhetjük őket. Ha tisztában vagy azzal, hogy a tojás elengedése előrébb vihet, a te döntésed, hogy elengeded-e. Csak te teheted ezt meg. Rendelkezel azzal a szabad akarattal, hogy elhagyj ezekből az ételekből néhányat vagy akár az összeset az étrendedből és az életedből.

Megértem. A függőséget kielégítő impulzusok, a sóvárgás és az étellel kapcsolatos küzdelmek valódiak. Nem könnyíti meg az „elengedést”, ha olyan ételekről van szó, melyek kedvesek a szívünknek. Most azért más minden, mert megértheted, miért történik mindez, és mit kell tenned ezekkel a kihívásokkal szemben. Az Egészséges agyműködés A függő agy, A mértékletesség csapdája és az Étkezési rendellenességek című fejezeteiből szerzett ismeretekkel ez többé nem lesz megoldhatatlan rejtély. Megértheted az agy szükségleteit, és a könyvben szereplő protokollokkal, tisztítókúrákkal és receptekkel olyan gyógyító módszereket sajátíthatsz el, melyekkel nem leszel tehetetlen a sóvárgással szemben.

Azoknak az ételeknek a többségéről, amiket a könyv Agykárosító anyagok című Második részében mutatok be, és melyekről azt mondom, hogy el kell engedned őket, azt állítják, hogy jót tesznek neked. Az almaecet, a sörélesztő, a kávé, a csokoládé, a matcha tea, a zöld tea: mindegyikről azt tartják, hogy egészséges. Ez is része a becsapásnak. Senki sem tudja igazán, mi tesz jót nekünk, és mi nem. Akik azt tanácsolják, hogy fogyaszd őket, csak a saját függőségeikből indulnak ki, vagy abból, amit egy tanulmányban vagy egy cikkben olvastak. A tudomány nincs birtokában minden válasznak. Ezért beteg mindenki.

Közben azt mondják, tartsuk magunkat távol azoktól a dolgoktól, amik segítenek. Manapság azt halljuk, hogy egyes gyümölcsök és zöldségek antitápanyagokat tartalmaznak. Újra hangsúlyozom, hogy emögött nem áll semmilyen értelmes tudományos kutatás. Az emberek nem esznek mindennap piros kaliforniai paprikát. Koffeint azonban minden egyes nap isznak. Az emberek nem esznek mindennap zellert, hacsak nem olvasták a Gyógyító Médium információit. Nem esznek mindennap vöröskáposztát vagy spenótót. Azt mondták nekik, hogy kerüljék az olyan keresztes virágú zöldségeket, mint a káposzta, ellenben gondoskodjanak arról, hogy mindennap igyanak matcha teát. Az emberek megszokásból mindennap vagy minden másnap fogyasztanak ecetet. Vagy egy étteremben, vagy akkor, ha otthon főznek. Nem azt mondták nekik, hogy egyenek mangót vagy papáját minden egyes nap életük hátralévő részében. Azt mondták nekik, hogy tartózkodjanak a gyümölcsöktől. „Túl sok bennük a cukor.” Aztán ott van a csokoládé. Azt mondják, hogy a hetven-kilencven százalékos kakaótartalom a jobb – „minél több van benne, annál jobb”. A magasabb kakaótartalom valójában csak még több koffeint jelent, ami még jobban károsítja a mellékveséket.

A mértékletesség elmélete nem tűnt el. Az ember természete menedéket ad a vágyainak, amiben ott van a folyamatos örömszerzés, a bűn és a függőség. A mértékletességgel csak kedvesen fejezzük ki azt, hogy „Szükségem van a bűneimre, hogy átvészeljem a napot, miközben túlélő üzemmódban vagyok, harcolok és próbálom élni az életem.” A gyógyulás nem arról szól, hogy mértékletesek vagyunk az ellenségeinkkel. Arról szól, hogy barátságot kötünk mértékletességgel, mert a megértése nagyszerű módja annak, hogy megértsük, hogyan védhetjük meg az agyunkat.

„A »mértékletesség« megértéséhez tovább kell mennünk egy lépéssel. Saját személyes mértékletességhez való viszonyulásod azon múlik, hogy gyorsabban, lassabban vagy esetleg egyáltalán nem akarsz meggyógyulni.”

Anthony William, Gyógyító médium

ANTHONY WILLIAM
TOVÁBBI KÖNYVEI

Az Egészséges agyműködés című könyvében Anthony William az agyunkat és az idegrendszert vizsgálja meg.

Agyad olyan gyógyító képességekkel rendelkezik, amelyek messze meghaladják az orvostudomány és a tudomány mai ismereteit. Az agy és az idegrendszer továbbra is rejtély az orvostudomány számára, amikor krónikus betegségekről és az aggyal kapcsolatos panaszokról van szó. A kötet egyedi szükségleteinkre szabható agyi meditációkat és egyéb gyógyító technikákat kínál, valamint válaszokat ad a mentális betegségek, autoimmun betegségek, neurológiai tünetek, ADHD és depresszió kialakulásának okaira.

A könyv segítségével, olyan tudásra tehetsz szert az agyaddal kapcsolatban, amellyel korábban még sehol sem találkoztál!